AlexejDobrolubov/national_council_slovak_2010 huggingface dataset:
55. schôdza NR SR - 9.deň - A. dopoludnia
Dátum: 2022-02-16
Poslanec: Kočiš, Eduard (-)
Druh vystúpenia: Vystúpenie s faktickou poznámkou

150. Veľmi pekne ďakujem za slovo, pán podpredseda. Pán kolega Blanár, vo svojej rozprave ste naozaj upozornili iba na to, že tento zákon, ktorý bol prijatý za vašej vlády, bol naozaj iba reakciou na akciu, ktorá bola vyvolaná vedome, a Slovenská republika sa voči zákonu zo strany Maďarskej republiky iba fundovane bránila. Vôbec v tomto období by som to nepovažoval za niečo zlé. Ja žijem na severovýchode Slovenska v malom mestečku Stropkov a naozaj nemáme tam žiadne problémy, čo sa týka žitia majoritného obyvateľstva, to znamená prevažne slovenskej národnosti a nejakej menšej skupinky obyvateľstva, ktorí sa buď hlásia k rómskej národnosti, k rusínskej, poľskej, českej. Maďarov tam nemáme, teda aspoň o nich neviem. Ako dlhoročný rozhodca, ktorý sa v rámci východoslovenského futbalového regiónu pohyboval dve desiatky rokov, tak poznám od najmenšej obce, ktorá kedysi hrala piatu ligu, všetky južné okresy a môžem povedať, že v tých obciach mám nie desiatky, ale stovky priateľov. Sú to úžasní ľudia a budem sa opakovať stále dookola a budem interpretovať iba to, čo mi vždy nehovorili: „Nikdy sme nemali na zmiešanom národnostnom území problémy. Slováci žijú vedno s Maďarmi, Maďari žijú vedno so Slovákmi. Tieto problémy umelo rozdúchavajú politici či už na komunitnej, komunálnej, regionálnej alebo celonárodnej, celospoločenskej úrovni.“ Takto to vnímajú občania, ktorí žijú v juhovýchodných okresoch v rámci prevažne Košického samosprávneho kraja. Čiže ešte raz, žiaden politik nemá právo rozdúchavať tieto národnostné vášne, šíriť nebezpečný revanšizmus a nacionalizmus, pretože tak dobré vzťahy medzi Slovenskou a Maďarskou republikou, aké máme za posledné roky, sme nikdy nemali.
55. schôdza NR SR - 9.deň - A. dopoludnia
Dátum: 2022-02-16
Poslanec: Kočiš, Eduard (-)
Druh vystúpenia: Vystúpenie s faktickou poznámkou

72. Ďakujem pekne za slovo, pán predsedajúci. Ďuro, žiadna národnostná menšina na území Slovenskej republiky sa nemôže cítiť nejakým spôsobom diskriminovaná alebo nejakým spôsobom obmedzovaná na svojich základných ľudských právach a slobodách, tobôž nie maďarská národnostná menšina, ktorá je najväčšou národnostnou menšinou, ktorá na našom území žije. Čo sa týka zákona, ktorý si spomínal, áno, tento zákon bol prijatý za vlády SMER-u, ale tento zákon bol iba takou akciou na reakciu maďarskej vlády, pretože maďarská vláda v tomto období začala masovo a naozaj masovo rozdávať občianstvo Maďarskej republiky Maďarom žijúcich na Ukrajine, Maďarom žijúcich v Rumunsku, Maďarom žijúcim v Chorvátsku a Maďarom žijúcim v Srbsku, čiže boli nejaké obavy, aby aj občania Slovenskej republiky, ktorí síce majú maďarskú národnosť, nezačali masovo žiadať o občianstvo Maďarskej republiky. Čiže na základe iba tejto reakcie maďarskej vlády sa prijal tento zákon, ktorý stále ešte máme v platnosti. Čiže vôbec by som tuná nerozdúchaval nejaké národnostné vášne alebo nejaké národnostné pnutia, rozumiem, že ako poslanec Národnej rady zastupuješ práva Maďarov žijúcich na Slovensku, vôbec voči tomu nemám ani, ani nič, len naozaj by som poprosil, nerozdúchavajme tuná tieto národnostné vášne, Slovensko má úplne iné problémy počas druhého roku vládnutia tejto vašej ozaj neúspešnej a ignorantskej vlády a problémy národnostných menšín vytvárajú väčšinou politici, pretože občania Slovenskej republiky, ktorí žijú na národnostne zmiešanom území, absolútne žiadne problémy nemajú a desiatky rokov žijú úplnej zhode a v úplnom pokoji.
55. schôdza NR SR - 9.deň - A. dopoludnia
Dátum: 2022-02-16
Poslanec: Kočiš, Eduard (-)
Druh vystúpenia: Vystúpenie s faktickou poznámkou

42. Veľmi pekne ďakujem za slovo, pán podpredseda. Všetkým kolegom ďakujem za faktické poznámky. Začnem tak v poradí, v akom sa kolegovia hlásili. Pán kolega Stančík, veľmi ma udivuje to, že tvrdíte, že šírim nenávisť aj vtedy, ak sa snažím vystupovať fakticky, slušne, bez nejakých emócií. Takže ja už naozaj neviem, akým spôsobom by mal poslanec Národnej rady vystupovať, pretože vo vašich očiach, hlavne na tej ľavej strane pléna Národnej rady Slovenskej republiky vždy len vidíte jedno, nenávisť. Nenávisť a zlobu, ale ja si myslím, že tak skúsený muž, ako ste vy, jednoducho musí mať o tomto hlboké vedomosti. Čo sa týka príspevkov na azyl a migráciu, porovnával ste tu neporovnateľné veci. Porovnával ste tu Českú republiku so Slovenskou republikou. To sa jednoducho nedá rovnať, pretože azylový proces v Českej republike je úplne, ale úplne iný na rozdiel od azylového procesu v Slovenskej republike. Kolegovia Suja a Mazurek, áno, je to svätá pravda. Ak je nelegálny migrant chytený na hraniciach štátu, poväčšinou je to s Ukrajinou, tak ten nepovie, ja som nelegálny migrant pochádzam odtiaľ a odtiaľ a chcel som sa dostať do Rakúska, do Nemecka, do Českej republiky alebo chcel som sa cez Poľsko dostať hore na sever a vyhostite ma, prosím, na Ukrajinu. Bol by úplný blázon, ak by to spravil. Samozrejme, že hneď pri prvom výsluchu, pri prvom vypočutí požiada o azyl, či už o náboženský, alebo politický, pretože byť lepšie v azylovom procese na Slovensku ako vyhostený ako nelegálny migrant alebo narušiteľ štátnej hranice na Ukrajine. To je veľký rozdiel. A ešte raz, nikdy som nespomínal, že k nám tu prídu strašné hordy, ale hovorím, všetko sa môže stať, pretože podľa strany SaS v týchto našich modro-žlto-stužkárov sa tu blíži k svetovej vojne.
55. schôdza NR SR - 9.deň - A. dopoludnia
Dátum: 2022-02-16
Poslanec: Kočiš, Eduard (-)
Druh vystúpenia: Vystúpenie s faktickou poznámkou

26. Veľmi pekne ďakujem za slovo. Milan, sčasti si vo svojom príspevku mal pravdu. Áno, nachádzajú sa v týchto azylových konaniach aj mamičky s deťmi, ale predovšetkým sa v týchto azylových centrách nachádzajú mladí muži, väčšinou je to od 18 do 30 rokov. To je viac ako 90 % týchto žiadateľov o azyl. Súhlasím aj s tým, že Slovensko nie je pre týchto migrantov alebo žiadateľov o azyl, ktorí nám tu utekajú z iných štátov, z iných krajín, nejakou zasľúbenou zemou. Áno, je to iba tranzitná krajina. Väčšinou sa v tom azylovom procese ocitnú iba vtedy, ak sú na hraniciach zachytení a do týchto azylových centier alebo integračných táborov, ako by sme to mohli aj nazvať, nejakým spôsobom uprataní. Čiže oni vôbec nemajú záujem žiadať o azyl. To, že žiadajú o azyl, je tá krajná možnosť, kedy naozaj sa im nepodarí prekročiť hranice Slovenskej republiky a nemôžu slobodne pokračovať na Západ. To, že migračná politika štátov, ktoré boli k tejto problematike značne benevolentné, či sa budeme baviť o Nemecku, Francúzsku, Holandsku, Belgicku, o všetkých štátoch Škandinávie, všetky tieto krajiny nie značným spôsobom, ale totálne zmenili migračnú politiku, azylovú politiku. Spomeniem len Dánsko, Holandsko alebo Belgicko. V týchto krajinách žiadať o azyl je už teraz skoro nemožné. Čelní predstavitelia týchto štátov úplne otočili o 180 stupňov a všetky krajiny, ktoré doteraz nemali problém či s legálnou, alebo nelegálnom migráciou, sa takýmito postupnými maličkými krokmi, ako je tento šesťmesačný príspevok pre takéhoto žiadateľa o azyl, môžu vystaviť obrovskému problému a neviem, či si to ministerstvo vnútra uvedomuje alebo či si to uvedomujú všetci kolegovia, ktorí o tomto zákone budú hlasovať. Ale, prosím vás veľmi pekne, dávajme na to pozor.
55. schôdza NR SR - 9.deň - A. dopoludnia
Dátum: 2022-02-16
Poslanec: Kočiš, Eduard (-)
Druh vystúpenia: Vystúpenie s faktickou poznámkou

10. Veľmi pekne ďakujem za slovo, pán podpredseda. Kolega Mazurek vo svojej rozprave správne poznamenal na to, že tento zákon, ktorý predkladá pán minister vnútra Mikulec, by sa dal nazvať ako zákon o sociálnej nespravodlivosti, nie zákon o nejakej sociálnej spravodlivosti, resp. zákon o nejakej sociálnej integrácii žiadateľov o azyl. Pán minister vo svojej rozprave spomínal, že sme mali bežne v minulých rokoch nejakých do 400 žiadateľov o azyl, resp. nejakých do 400 žiadateľov o azylové konanie. To je v poriadku. Lenže počas minulých rokov fungoval naozaj iba ten jednorazový príspevok, ktorý bol vo výške 327 eur, ale po schválení tohto bláznivého príspevku na šesť mesiacov, ktorý ste tak honosne nazvali integračným príspevkom, vo výške 381 eur sa podľa môjho skromného názoru ako človeka, ktorý celý život pracuje v sociálnych službách, tento počet žiadateľov o azyl zvýši do 5-násobne. Z môjho najbližšieho okolia je podobným zariadením, kde sa umiestňujú žiadatelia o azyl väčšinou, sú to maloletí, aj keď ten ich vek nevieme dostatočne dobre prekázať a preukázať, je to zariadenie v Medzilaborciach. Je to maličké mestečko na severovýchode Slovenska a problémy, ktoré títo mladiství alebo mladoletí žiadatelia o azyl spôsobujú nielen zamestnancom tohto azylového centra, ale aj miestnym obyvateľom a dochádza tam k obrovským konfliktom, dokonca už aj s rómskou komunitou, čo už je naozaj také až donebavolajúce. Tak ja sa pýtam, pán minister, je to správny postup? Je toto správne uvažovanie? Keď na Slovensku neuveriteľným spôsobom stúpajú ceny pohonných hmôt, ceny energií, ceny potravín, hoci už len služby mobilných operátorov a poplatky v bankách, všetko stúpa, Jednota dôchodcov žiada o navýšenie valorizácie príspevkov o 3 % a vy robíte... (Prerušenie vystúpenia časomerom.)
55. schôdza NR SR - 8.deň - B. popoludní
Dátum: 2022-02-15
Poslanec: Kočiš, Eduard (-)
Druh vystúpenia: Vystúpenie s faktickou poznámkou

58. Veľmi pekne ďakujem za slovo, pán predsedajúci. Pán kolega Kašper, áno, zachoval si sa ako správny lokálpatriot, takže ako Bystričan si určite veľmi silno nielen loboval, ale aj presviedčal argumentačne, vecne, fakticky, aby naozaj došlo k zachovaniu tohto Krajského súdu v Banskej Bystrici, čo je naozaj logické, pretože Banskobystrický kraj a najmä mesto Banská Bystrica je ozaj takým srdcom Slovenska a premiestniť niečo, čo ozaj funguje, čo má vysoké dekórum a vysokú úroveň o niekoľko desiatok kilometrov smerom na sever, tým nechcem dehonestovať Krajský súd v Žiline, ale určite aj z logistickej, aj odbornej prístupnosti a najmä z prístupnosti smerom k občanovi je správne, že tento Krajský súd v Banskej Bystrici zostane. Ale na druhej strane je tu opäť otázka, že ani táto tretia, v úvodzovkách, nejaká, nejaká súdna mapa alebo reforma súdnej mapy, ktorá v nejakom konečnom dôsledku prišla do prvého čítania, podľa všetkého bude schválená v prvom čítaní a prejde do čítania druhého. Je v nej toľko veľa otáznikov, toľko veľa neznámych, že naozaj je dostatočne potrebné a pevne verím, že aj pani ministerka, aj všetci, nielen opoziční, ale aj koaliční poslanci, ktorí budú mať oprávnené požiadavky alebo vznesené pripomienky k tejto súdnej mape, sa aktívne do tohto procesu zapoja a zúčastnia, pretože, tak ako bolo v rozprave kolegu Gyimesiho spomenuté, je to veľmi ošemetná a veľmi citlivá záležitosť, ktorá naozaj môže rozhodnúť jedným hlasom. Ja osobne s takouto súdnou mapou nie som príliš stotožnený a v konečnom dôsledku asi tak či tak rozhodnú poslanci vládnej koalície. Takže ak si to budete vedieť správne ošetriť a správne odkomunikovať, asi vám to pani... (Prerušenie vystúpenia časomerom.)
55. schôdza NR SR - 8.deň - B. popoludní
Dátum: 2022-02-15
Poslanec: Kočiš, Eduard (-)
Druh vystúpenia: Vystúpenie s faktickou poznámkou

46. Veľmi pekne ďakujem za slovo, pán podpredseda. Pán kolega Gyimesi, súhlasím s tvojím názorom, že časť verejnosti aj laickej, ale aj časť verejnosti odbornej naozaj s touto súdnou reformou alebo, ako ty si spomenul, súdnou optimalizáciou bytostne nesúhlasí. Pretože, tak ako si spomenul, čo sa týka tohto stredokraja, čiže keď si vezmeme dokopy celý bývalý stredoslovenský región, čiže Banskú Bystricu a Žilinu, tak ak by ten krajský súd nezostal v Banskej Bystrici a cestovať na nejaké súdne pojednávanie z okolia Rimavskej Soboty až do Žiliny, no neviem, či by to bolo dvakrát príjemné, hoci, ako pani ministerka spomínala, že človek sa na súde vyskytne raz, dvakrát za život. Hoci len raz, no ale ide o ten komfort, aký by sme mali tomu občanovi v rámci jeho blízkosti trvalého bydliska poskytnúť a na to by sme mali brať tiež ohľad. Čo sa týka odvolacieho súdu alebo krajského súdu, ktorý bude v Prešove namiesto Košíc, kde sa teraz nachádza. Prešov je také strategické mesto v rámci východného Slovenska, čiže tu by som ani nepolemizoval. Naozaj tá vzdialenosť medzi Košicami a Prešovom je minimálna a ozaj zo strategického pohľadu alebo položenia je ten Prešov pre ten celý východ taký, by som povedal, naozaj optimálny, čiže v tomto by som nevidel nejaký problém. Ale v čom vidím taký problém, že sudcovia, ktorých naozaj sa táto optimalizácia alebo táto reforma bytostne alebo viac ako dotýka, vravia stále to isté. My už špecializovaní sme, aj keď možno nie v takom rozsahu a táto reforma podľa naozaj sudcov, ktorí boli aj vonku na tom menšom proteste, ozaj nebude, nebude kvalitnejšia, nebude lepšia, nebude pružnejšia. Toto hovoria, pani ministerka, sudcovia.
55. schôdza NR SR - 8.deň - B. popoludní
Dátum: 2022-02-15
Poslanec: Kočiš, Eduard (-)
Druh vystúpenia: Vystúpenie s faktickou poznámkou

28. Veľmi pekne ďakujem za slovo, pán predsedajúci. Pani kolegyňa Saková, súhlasím, že každá jedna reforma, o ktorej sa baví táto vláda alebo či to boli vlády predošlé, alebo tu budú vlády budúce, by sa mala odvíjať od miesta, kde tá reforma má vzniknúť a kde tá reforma má prebiehať. To znamená, ak sme sa bavili o reforme okresných súdov, tak tá reforma mala prebiehať, samozrejme, od najspodnejšej inštancie, a to bol okresný súd, a to mnohí sudcovia pôsobiaci na týchto okresných súdoch dementujú, že takáto reforma nebola dostatočne komunikovaná a nebola dostatočne prezentovaná. Čo sa týka reformy odvolacích súdov, teda krajských súdov, je to podobný problém, pretože sudcovia, ktorí budú pôsobiť na týchto súdoch, resp. ktorí pôsobia už na takýchto krajských súdoch, rozprávajú podobnou rétorikou. A pani ministerka hovorí, že ak sa odvolací súd presunie z Bratislavy do Trnavy, tak bude to mať lepší rozsah práce a bude ten sudca pôsobiť kvalitnejšie, kvalitatívnejšie a budú jeho rozsudky komplexnejšie. Sudcovia, ktorí pôsobia na krajských súdoch a ktorí aj vonku protestovali, s ktorými som mal možnosť sa chvíľku rozprávať, tak jedna pani sudkyňa povedala, že ako bude jej práca kvalitnejšia, ak rovnaké rozhodnutie ako sudkyne, ktoré doteraz písala v Bratislave, ale úplne rovnaké, ho musí napísať aj v Trnave. Čiže rozdiel je len niekoľko kilometrov a zrazu sa zvýši alebo skvalitní práca sudcu, neviem, ja naozaj nie som sudca, ale sudcovia, ktorí boli vonku, vnímajú tento problém takto, že žiadnemu skvalitneniu práce ozaj nedôjde.
55. schôdza NR SR - 8.deň - A. dopoludnia
Dátum: 2022-02-15
Poslanec: Kočiš, Eduard (-)
Druh vystúpenia: Vystúpenie s faktickou poznámkou

50. Veľmi pekne ďakujem za slovo, pán predsedajúci. Pani kolegyňa Majorová Garstková, úplne súhlasím s tým, že zachovanie súdu v Kežmarku je veľmi dôležité nielen z hľadiska geopolitického, ale najmä z hľadiska dostupnosti, z hľadiska celkovej štruktúry obyvateľstva a ja nikdy nemôžem považovať za reformu súdnej mapy rušenie súdov, práve naopak. Podľa môjho skromného názoru hoci nie som právnik, nemám právnické vzdelanie, by bolo reformou súdov, ak by súd v Kežmarku zostal zachovaný a podobné menšie súdy, ako je napríklad súd vo Svidníku, pod ktorý spadá aj okres Stropkov, pričlenil by sa k tomu možno aj okres Giraltovce, ktorý je vzdialený nejakých 30 kilometrov od sídelného mesta a takýto obvod by mohol mať 65- až 70-tisíc obyvateľov. Čiže odľahčil by sa súd v Humennom, pod ktorým by zostala napríklad iba Snina a toto by bola podľa mojej skromnej mienky nejaká reforma súdnictva, reforma súdov, reforma súdnej mapy. Za reformu v žiadnom prípade nemôžem považovať to, že sa zruší sídelné, sídelné mesto, ako je naozaj staré a historické mesto Kežmarok a jednoducho stane sa iba nejakou pobočkou takisto tiež historického mesta, ale vzdialenejšieho a menšieho mesta Stará Ľubovňa, kde tí sudcovia naozaj, tak ako kolega a kolegyňa uvádzali vo svojej rozprave, nedosahujú tieto výkony a sú len na polovičnom nejakom stupienku oproti súdu v Kežmarku. Čiže ja úplne chápem obavy oboch kolegov, ktorí pochádzajú z okresu Kežmarok a naozaj nemôžem považovať ani rušenie súdu v Kežmarku, ani rušenie súdu v Skalici za súdnu reformu, za niečo prevratné, za niečo úžasné. Ja viem, že niečo robiť musíte, pani ministerka, ale jednoducho toto, čo robíte, podľa mňa to nie je reforma súdnictva, nie je to reforma súdnej mapy, je to len také plátanie a skúšanie, čo sa dá, čo nás ešte pustí.
55. schôdza NR SR - 8.deň - A. dopoludnia
Dátum: 2022-02-15
Poslanec: Kočiš, Eduard (-)
Druh vystúpenia: Vystúpenie s faktickou poznámkou

36. Veľmi pekne ďakujem za slovo, pán predsedajúci. Pán kolega Ferenčák, veľmi pekne ďakujem za vašu rozpravu, pretože naozaj iba faktograficky a reálne ste pristúpil k tejto nejakej "reforme", kde ste naozaj iba špecifikoval, aký je okres Kežmarok špecifický okres. Je to jednoducho okres, ktorý má skoro 74-tisíc obyvateľov, aj to zloženie obyvateľstva je značne iné ako v mnohých iných okresoch. To, že sa zruší sídelné miesto Okresného súdu v meste Kežmarok, považujem za dosť veľký problém, pretože pani ministerka vo svojej prvej, druhej, tretej, štvrtej nejakej predstave o zmene súdnej mapy stále iba deklarovala, že rušením súdov, najprv ich malo byť viac, potom menej, teraz sme skončili na počte 4, sa zvýši efektivita a zvýši sa výkon samotných sudcov. Pán kolega Ferenčák veľmi správne poznamenal a naozaj iba faktograficky, ešte raz upozorňujem, povedal, aké sú výkony súdov v Kežmarku, porovnával ich s najbližším okresným súdom v Starej Ľubovni, porovnával nielen dopravnú dostupnosť, porovnával nielen veľkosť okresu, ale čo sa týka aj z toho historického pohľadu, tak jednoducho všetky argumenty hovoria preto, že Okresný súd v Kežmarku by mal byť tiež podľa môjho názoru zachovaný aj keď rozumiem, že nejaké okresné súdy sa musia rušiť, ale nerozumiem ozaj prečo by to mal byť Okresný súd v Kežmarku, keď susedný Okresný súd Stará Ľubovňa je menší, je diametrálne, dá sa povedať, pracovne poddimenzovanejší a nevykazuje takéto výkony. Čiže to, že niektorí poslanci tuná povedali, že pán primátor bojuje lobisticky za zachovanie tohto súdu, ja by som to nepovažoval, že lobuje za tento okresný súd, on len jednoducho faktograficky uznáva to, že opodstatnenie Okresného súdu v Kežmarku je jasné.
55. schôdza NR SR - 7.deň - A. dopoludnia
Dátum: 2022-02-11
Poslanec: Kočiš, Eduard (-)
Druh vystúpenia: Vystúpenie s faktickou poznámkou

116. Veľmi pekne ďakujem za slovo, pán predsedajúci. Kolega Mazurek vo svojej rozprave veľmi správne poznamenal, že to, či bude referendum úspešné alebo neúspešné, v konečnom dôsledku rozhodnú ľudia, občania Slovenskej republiky, ktorí majú právo voliť a zároveň majú právo byť volení. Ak by tento krúžok šikovných rúk v centre voľného času z Trnavy alebo taký klon japonskej sekty Óm šinrikjó, ktorá teraz zbožňuje a miluje Igora Matoviča, mal trošku úcty alebo nejakej sebakritiky vo vlastných radoch, tak by všetkými desiatimi, neviem, koľko ich tam ešte zostalo, či ich je 50 alebo 49, všetci do nohy by museli zdieľať jeho názor z minulých volebných období, že referendum je zaručenou garanciou demokratických princípov na území Slovenskej republiky. Zrazu, keď sú nálady v spoločnosti spôsobené nie tým, že sme tu mali hospodársku krízu alebo nejakú krízu spôsobenú koronavírusom, ale situácia spôsobená neschopnosťou, totálnou neschopnosťou čelných predstaviteľov vlády, ktorí jednoducho nezvládajú situáciu, nech by bola akákoľvek, či by sme tu mali úplný, úplný pokoj a úplný kľud zbraniam, tak títo jednoducho ozaj neschopní ľudia, ktorí sa dostali do čelných pozícií štátu, ktorých podporuje úžasná skupinka hlasovacích automatov, sa stále budú vyhovárať len na to isté, na to stále dookola, jednoducho demokratický princíp hovorí o tom, že ja ako poslanec Národnej rady Slovenskej republiky mám riť prilepenú k stoličke na celé volebné obdobie. Nie je to tak. Títo hrdinovia ešte dva dni dozadu mali problém prejsť po Námestí Alexandra Dubčeka a kričať na protestujúcich, že sú lúza, až vtedy, keď ich kordón policajtov odprevadil za železnú bránu. Takíto sú to hrdinovia a takíto ľudia sedia v parlamentných laviciach.
55. schôdza NR SR - 7.deň - A. dopoludnia
Dátum: 2022-02-11
Poslanec: Kočiš, Eduard (-)
Druh vystúpenia: Vystúpenie s faktickou poznámkou

98. Ďakujem pekne za slovo, pán predsedajúci. Otázka referenda a otázka vyjadrenia vôle ľudu je tak závažná a tak dôležitá a zároveň tak problematická, že vyskytli sa mnohé otázky, vyskytli sa mnohé otázniky, na ktoré zatiaľ ešte nemáme odpoveď, ale pevne verím, že či tento jeden návrh zmeny ústavy, ktorý predkladajú, teda predkladá kolega Svrček, alebo aj druhý návrh na zmenu ústavy, ktorý predkladá alebo bude predkladať kolega Taraba, nájdu buď svojich podporovateľov, alebo svojich odporcov v pléne Národnej rady Slovenskej republiky. A budeme hľadať spôsob a možnosť, akým chceme docieliť to, aby inštitút referenda bol naozaj funkčný a aby sa občania ozaj mohli slobodne a na základe toho, čo sa v spoločnosti momentálne deje, vyjadriť aj o skrátení volebného obdobia poslancov Národnej rady Slovenskej republiky, na čo majú úplné a záslužné právo. Budem sa možno opakovať, ale hovorím, že opakovanie je matka múdrosti, my máme moc a svoje postavenie naozaj iba od občana. Čiže tento občan nám tieto naše práva a zároveň naše kompetencie iba prepožičal na určité obdobie. Naozaj to nemusí byť obdobie štyroch rokov, ako si tu niektorí koaliční poslanci mylne myslia. Kto chce, hľadá spôsoby, kto nechce, hľadá dôvody. Ja som za to, aby sme hľadali dôvody, ako vôľu ľudí, ktorá je naozaj obrovská v dnešnej dobe a môžu sa tu niektorí koaliční poslanci vyhovárať na hospodárske krízy, na pandemické situácie, jednoducho všetko so všetkým súvisí, ale to, že táto vláda vládne a vládnuť nevie, je výsledkom iba jej neschop... (Prerušenie vystúpenia časomerom.)
55. schôdza NR SR - 7.deň - A. dopoludnia
Dátum: 2022-02-11
Poslanec: Kočiš, Eduard (-)
Druh vystúpenia: Vystúpenie s faktickou poznámkou

80. Veľmi pekne ďakujem za slovo, pán predsedajúci. Pani kolegyňa, vo vašej rozprave ste spomenuli najmä dve dôležité roviny. A tou prvou dôležitou rovinou je to, že naozaj vôľa ľudí je tou deliacou čiarou, ktorá rozdeľuje to, čo si ich volený zástupca môže dovoliť, a to, čo si už dovoliť nemôže. Každý jeden poslanec Národnej rady Slovenskej republiky, ktorý tuná vykonáva svoj mandát, vzišiel z vôle ľudí. A ak títo ľudia nám dali túto možnosť sedieť tuná v zákonodarnom zbore Slovenskej republiky ako jeden zo stopäťdesiatich, tak títo ľudia majú právo kedykoľvek nás tohto mandátu zbaviť. A je iba na nich, ako sa rozhodnú. Mne je úplne jasné, že 99 % poslancov poslaneckého klubu OĽANO sa trasie o tú svoju stoličku a budú robiť všetko pre to, aby k niečomu takému, ako je demokratický inštitút referenda, nikdy neprišlo, pretože toto je ich prvá a zároveň posledná príležitosť využívať všetky výhody, ktoré súvisia s výkonom poslaneckého mandátu. Môžu sa tu niektorí kolegovia oduševnene utiekať k nejakej predstave, ja sa mám kde vrátiť, ja mám kam ísť. Každý sa máme kde vrátiť, každý sa máme kam ísť. Ale to, že vykonávate poslanecký mandát a vlastne ste iba takou nesvojprávnou schránkou, ktorá plní príkazy jedného duševného mrzáka, to vás ešte neoprávňuje k tomu, aby ste robili to, čo robia poniektorí vaši čelní predstavitelia tejto vládnej koalície. A to znamená, že ignorujete na čele s prezidentkou Slovenskej republiky vôľu 600-tisíc občanov, ktorí vás chcú jed-no-znač-ne tohto poslaneckého mandátu zbaviť, pretože pohár trpezlivosti už ozaj pretiekol. A to ste už mohli vidieť niektorí včera.